Минно-геоложки университет

Минно-геоложкият университет „Св. Иван Рилски“, съкратено МГУ „Св. Иван Рилски“ е висше училище в София и филиал в Кърджали. Подготвя инженери по геоложки, минни, компютърни и електромеханични специалности. История Минно-геоложкият университет „Св. Иван Рилски“ съществува като самостоятелна образователна институция от 1953 г., когато с указ на Президиума на Народното събрание от 10 юни 1953 г. Държавната политехника се разделя на 4 самостоятелни висши технически института, сред които е и Висшият минно-геоложки институт (ВМГИ), в който влиза Минният факултет. Оттогава насам той се утвърждава като учебен и научен център, където се подготвят инженери по геоложки, минни и електромеханични специалности, провеждат се фундаментални и приложни научни изследвания и се осъществяват всички форми за следдипломна квалификация. Доброто съчетание на обща инженерна подготовка с по-тясно профилирани знания и умения дава широки възможности за реализация на завършилите университета в страната и в чужбина. От създаването на висшето учебно задевение са подготвени над 14 000 инженери, реализиращи се в областта на геологията, минното дело, в енергийно-суровинния отрасъл, гражданското и промишлено строителство, опазването на околната среда и др., сред които граждани на близо 40 държави от Европа, Азия, Африка и Южна Америка. Обучение и образователни степени Минно-геоложкият университет „Св. Иван Рилски“ е защитил правото си да обучава по всички образователни степени. По продължителност и обхват те съответстват на степените давани в университетите на САЩ и Европа. Във филиала в Кърджали, който е основно звено в структурата на МГУ, се обучават студенти по образователно-квалификационната степен „бакалавър“. Продължителността на обучението е 4 години. Първата основна квалификационна степен е бакалавър и се получава след 4 (4,5) годишен курс на обучение. Тази образователна степен се дава по основните 12 специалности на университета. При успешно положени изпити, изработени и защитени проекти и дипломна работа, се получава държавна диплома и степен „бакалавър“. Завършилите бакалавърска степен са високо квалифицирани кадри за производството. „Магистър“ е втората образователно-квалификационна степен. Обучението е с продължителност 1 (1,5) години след завършване на бакалавърската степен. При успешно положени изпити, изработени и защитени проекти и дипломна работа, се получава държавна диплома и степен „магистър“. Третата образователна и научна степен включва обучение на докторанти. Обучението е по индивидуален план, като на завършилите се присъжда образователна и научна степен „доктор“, съответстваща на PhD в САЩ. Факултети и катедри Към юни 2025 година МГУ има следните факултети и катедри: Миннотехнологичен факултет Икономика и управление Маркшайдерство и геодезия Обогатяване и рециклиране на суровини Разработване на полезни изкопаеми Подземно строителство Чужди езици Взривна техника и технологии Минно-електромеханичен факултет Електроенергетика и автоматика Физическо възпитание и спорт Математика и информатика Механизация на мините Геологопроучвателен факултет Геология и проучване на полезни изкопаеми Геология и геоинформатика Инженерна геоекология Хидрогеология и инженерна геология Приложна геофизика Сондиране, добив и транспорт на нефт и газ Външни препратки Официален сайт МГУ Официална група във Facebook МГУ Източници